**Globalna kriza vode i klimatske promjene – od katastrofe do mogućnosti i suradnje**

veleposlanik Države Izrael Gary Koren

U prošloj godini, uslijed postupnog povlačenja koronavirusa, svijet se ponovno fokusirao na najhitniju egzistencijalnu prijetnju – globalno zatopljenje i klimatske promjene te njihove razorne učinke na svijet u kojem živimo. Jedno od glavnih područja zahvaćeno klimatskim promjenama je i globalni hidrološki ciklus, a poremećaji u njemu vidljivi su u manjku padalina, češćim sušama, ali i ekstremnim padalinama koje uzrokuju više uništenja nego blagodati. Vjerujemo da inovativna tehnološka rješenja za krizu vode mogu biti ključni dio suočavanja s klimatskom krizom, kako za prilagodbu tako i za ublažavanje.

Uska povezanost između krize vode i klimatske krize istaknuta je u sažetoj objavi konferencije COP 27 i bit će središnja tema UN-ove konferencije o vodi koja se otvara na Dan voda, 22. ožujka, u sjedištu UN-a u New Yorku.

Iako mnoga mjesta u svijetu još uvijek imaju potpuni pristup čistoj vodi iz slavine, u mnogim drugim mjestima ta je dostupnost ograničena i gotovo nepostojeća.

Procjenjuje se da oko 2,5 milijarda ljudi (36 % svjetskog stanovništva) živi u područjima s nedostatkom vode, što je fenomen za koji se očekuje da će se pogoršati u nadolazećim desetljećima zbog snažnih procesa klimatskih promjena, rasta globalnog stanovništva, rastuće potražnje za industrijskim i poljoprivrednim proizvodima, a i dezertifikacija će se pojačati. Nestašica vode već uzrokuje migracije, ratove i sukobe, a stotine milijuna ljudi diljem svijeta dovedene su u opasnost od raseljavanja zbog nadolazeće nestašice. Kako bismo prevladali ovaj fenomen i predvidjeli rješenje za taj problem, moramo shvatiti da to podrazumijeva stvaranje sveobuhvatne kampanje koja će zahtijevati da se svi potrebni koraci poput savjetovanja i edukacije o očuvanju vode, povećanja učinkovitosti korištenja vode, prikupljanja međunarodnog, javnog i privatnog financiranja, saniranja onečišćenih izvora vode, poticanja ulaganja i istraživanja i razvoja te prije svega prakticiranja dobrog upravljanja vodama na lokalnoj, nacionalnoj, regionalnoj i globalnoj razini integriraju.

Moramo istražiti nove pristupe ulaganju u infrastrukturu i usluge povezane s vodom i kanalizacijom, istovremeno osiguravajući pravo svake osobe na sigurnu pitku vodu. Važno je staviti naglasak na dostupnost i razmjenu informacija o količini, kvaliteti, distribuciji i pristupu vodi, kao i o rizicima i korištenju te vode.

U tom smislu, Izrael može uvelike pridonijeti svijetu kao zemlja s jednim od najnaprednijih vodnih sustava na svijetu, s obiljem istraživanja i razvoja te inovativnih tehnologija u mnogim područjima. Jedan primjer je obrada i recikliranje otpadnih voda: Izrael drži svjetski rekord u ovom području: 95 posto otpadnih voda se pročišćava, a od toga se gotovo 90 posto koristi u poljoprivredi. Još jedno područje u kojem Izrael drži svjetski rekord je sprječavanje gubitka vode u urbanim sustavima opskrbe. Dok se u Izraelu u tim sustavima gubi vrlo nizak postotak vode, u drugim zemljama u svijetu ta stopa doseže visoke brojke. Paradoks je da su to često sušne zemlje i zemlje koje imaju male zalihe vode za koje nedostatak dostupne vode predstavlja značajan problem. U Izraelu je razvijen opsežan niz tehnologija i metoda za sprječavanje gubitka vode u opskrbnim sustavima, otkrivanje curenja putem daljinskih senzora itd.

Desalinizacija morske vode, korištenje slane vode u poljoprivredi, navodnjavanje kap po kap, razvoj poljoprivrednih vrsta koje troše manje vode, pa čak i ekstrakcija vode iz zraka su područja koja se razvijaju u Izraelu. Mi u Izraelu smo sposobni i voljni podijeliti naše cjelokupno znanje i najbolju praksu s drugim nacijama tako da zajedno možemo osigurati da svaki pojedinac diljem svijeta uživa ​​u osnovnom ljudskom pravu na sigurnu i čistu vodu.

Da je ovo *status quo* u cijelom svijetu, bilo bi moguće uvelike smanjiti i spriječiti onečišćenje okoliša i uništavanje prirodnih sustava, dok se istovremeno omogućuje da tretirana i pročišćena voda teče natrag u prirodu i poljoprivredu. Također bi bilo moguće smanjiti velike emisije stakleničkih plinova, izgraditi otpornost poljoprivrede na klimatske promjene, omogućiti više vode u prirodi za bolje funkcioniranje prirodnih sustava – a koji prirodno apsorbiraju stakleničke plinove – te spriječiti nepotrebno uništavanje ekoloških sustava koje nastaje kao posljedica zagađenja ili nestašice vode i još mnogo toga.

Posvećena suradnja između naših država koja kombinira pametne tehnologije s prirodnim resursima može rezultirati uravnoteženim korištenjem vode i svjetlijom budućnošću za sve nas.

Vjerujemo u filozofiju „vidjeti znači vjerovati“. Izrael i Hrvatska prijateljske su države te rado dijelimo naše znanje s hrvatskim stručnjacima i dužnosnicima koji se bave politikom voda i upravljanja vodama. Brojne hrvatske delegacije posjetile su Izrael i vidjele izraelsko vodno čudo usred pustinje.

Izraelske tehnologije navodnjavanja kap po kap u Hrvatsku su uvedene prije mnogo godina. Navodnjavani usjevi imaju znatno veći urod u usporedbi s onima koji nisu navodnjavani, što doprinosi višem stupnju samodostatnosti države.

Iako Hrvatska ima obilje vode, ti su vodni resursi nejednako raspoređeni u vremenu i prostoru, kao što je slučaj s visokom potražnjom vode ljeti u obalnom području (zbog turizma) i jakim sezonskim kišama (koje uzrokuju poplave) uglavnom u Slavoniji, koje se sve češće javljaju i na obali.

Dodatan su problem gubitci u vodoopskrbnom sustavu koji uzrokuju financijske gubitke i više cijene vode po kubnom metru.

Kada je riječ o suradnji po pitanju upravljanja vodama, Izrael je posebno zahvalan hrvatskim ministarstvima gospodarstva i održivog razvoja te poljoprivrede, kao i Hrvatskim vodama. S naše strane, veleposlanstvo Države Izrael rado će nastaviti tražiti načine ostvarenja suradnje u području voda, bilo to za općinske, industrijske, poljoprivredne ili znanstvene potrebe. Kombiniranjem pametnih izraelskih vodnih tehnologija s relativnim obiljem prirodnih resursa u vašoj prekrasnoj državi može rezultirati balansiranom upotrebom vode i koristima za sve nas, a najviše za okoliš.

Voda je život.